Mans in hof wat glo dwelms na selle smokkel - Misdaad - Republikein
Monday, July 08th, 13:27:37
Mans in hof wat glo dwelms na selle smokkel
10 April 2019 | Misdaad
Twee mans wat daarvan beskuldig word dat hulle probeer het om mandraks en kokaïene, versteek in witbrood, na die aanhoudingselle by die polisiekantoor op Otjiwarongo te smokkel, is in die landdroshof op dié dorp borgtog geweier.
Mnre. Heinrich von Francois en Cavin Hangara, beide 33, is Sondagoggend by die polisiekantoor in hegtenis geneem met na bewering tien mandraks-tablette en tien eenhede kokaïene in hul besit. Hulle het na bewering 'n 24-jarige aangehoudene by die selle besoek.
Tydens hul verskyning Dinsdag in die hof, het dit aan die lig gekom die twee mans het na bewering 'n witbrood, botter en koeldrank vir die aangehoudene gebring.
Toe die polisie die boord snytjie vir snytjie ondersoek, is die versteekte dwelms glo daarin gevind.
Die straatwaarde van dié middels is N$3 600.
Landdros Eduard Kesslau het aan hulle verduidelik hulle kan 'n privaat prokureur konsulteer, hul eie verdediging behartig of die staat versoek om 'n regsverteenwoordiger vir hulle aan te stel.
Von Francois het gesê hy sal homself verdedig Hangara het vir regshulp gevra.
Hulle verhoor is tot 31 Julie uitgestel om die polisie geleentheid te gee om die saak verder te ondersoek.
Die staasaanklaler, me. Coleen Yisa, het borgtog teengestaan en gesê die saak is ernstig aangesien dwelmmisbruik 'n probleem in die Otjiwarongo-distrik is.